In nomine sanctæ et individuæ Trinitatis, amen. Ego Henricus, Dei gratia Senonensis æcclesiæ archiepiscopus, notum fieri volo tam presentibus quam futuris quod Stephanus, thesaurarius Sancti-Stephani, habet, in æcclesia Beati-Desiderii, oblationes trium festorum, scilicet Omnium-Sanctorum, Natalis Domini et Pasche, excepta oblatione communicationis corporis et sanguinis Christi, exceptis etiam quatuor denariis, quatuor panibus et quatuor candelis et tribus altaribus sex; et exceptis oblationibus militum et feminarum suarum. Hec enim, ut certum est, sunt de jure et proprietate sacerdotis sine parte thesaurarii. Sciendum etiam quod idem thesaurarius, in festivitate sancti Desiderii martyris, de suo persolvit quinque solidos processioni Sancti-Stephani; et de proprio potum administrat clericis et canonicis in capitulo sive in prefata ecclesia. Hoc autem ut ratum, firmum et inconcussum ab omnibus habeatur, nostri sigilli actoritate (sic) muniri precipimus et corroborari. Hujus rei testes sunt Teobaudus, archidiaconus; Rainaudus, decanus; Simon, archid.; Paganus, Meledunensis archidiaconus; Petrus, Stampensis archid.; Guillelmus, Provinensis archid.; Herbertus de Orleio; Paganus de Pratariis. Leobaudus, qui tunc erat notarius, scripsit.